Faarfannaa.
114.
Yeroo sabni Israaʼel biyya Gibxii, manni Yaaqoobis saba afaan ormaa dubbatu keessaa baʼetti, 
Yihuudaan mana qulqullummaa Waaqaa, Israaʼel immoo bulchiinsa isaa taʼe. 
Galaanni argee baqate; Yordaanosis duubatti deebiʼe; 
tulluuwwan akka korbeeyyii hoolaa, gaarranis akkuma xobbaallaawwan hoolaa burraaqan. 
Yaa galaana, ati maaliif baqatte? Yaa Yordaanos, atis maaliif duubatti deebite? 
Yaa tulluuwwan, isin maaliif akka korbeeyyii hoolaa, yaa gaarran isinis maaliif akka xobbaallaawwan hoolaa burraaqxu? 
Yaa lafa, fuula Gooftaa duratti, fuula Waaqa Yaaqoob duratti holladhu; 
inni kattaa gara harootti, kattaa jabaa immoo gara burqaa bishaaniitti geeddare. 
