Iyyoob.
36.
Eliihuun ittuma fufee akkana jedhe: 
“Ani akka qooda Waaqaa wanni jedhamu hedduun jiru sitti nan argisiisaatii mee xinnoo naa obsi. 
Ani beekumsa koo fagoodhaa nan fida; qajeelummaa Uumaa kootiis nan labsa. 
Akka dubbiin koo soba hin taʼin mirkaneeffadhu; kan beekumsaan hirʼina hin qabne tokko si wajjin jira. 
“Waaqni jabaa dha; garuu eenyun iyyuu hin tuffatu; inni jabaa dha; kaayyoo isaattis cimee dhaabata. 
Inni hamoota hin jiraachisu; warra rakkataniif garuu murtii qajeelaa ni kenna. 
Ija isaa qajeeltota irraa hin buqqifatu; mootota wajjin teessoo irra isaan teessisa; bara baraanis ol isaan guddisa. 
Garuu yoo namoonni foncaadhaan hidhaman, yoo funyoo rakkinaatiinis hidhaman, 
inni hojii isaanii, daba isaan of tuulummaan hojjetanis isaanitti ni hima. 
Inni gurra isaanii sirreeffama dhaggeeffachuuf ni bana; akka isaan waan hamaa irraa qalbii jijjiirratanis ni ajaja. 
Isaan yoo ajajamanii isa tajaajilan, bara jireenya isaanii badhaadhummaan, umurii isaaniis gammachuudhaan fixatu. 
Yoo ajajamuu baatan garuu, goraadeedhaan badu; beekumsa malees ni duʼu. 
“Warri garaan isaanii Waaqa irraa fagaate, aarii of keessatti kuufatu; yommuu inni foncaan isaan hidhutti illee gargaarsa barbaachaaf hin iyyan. 
Isaan dargaggummaa isaanii keessa duʼu; jireenyi isaaniis xuraaʼota gidduutti bada. 
Inni garuu warra dhiphatan dhiphina isaanii keessaa baasa; rakkoo isaanii keessattis isaanitti dubbata. 
“Inni dhiphina keessaa si baasee gara lafa balʼaa dhiphina hin qabneetti, maaddii coomaan guutametti si geessa. 
Amma garuu murtiin hamootaaf malu sirra tuulameera; murtii fi haqni si qabataniiru. 
Akka badhaadhummaan si hin gowwoomsine of eeggadhu; akka baayʼinni mattaʼaas karaa irraa si jalʼisu hin godhin. 
Badhaadhummaan kee yookaan tattaaffiin kee guddaan sun hundi rakkoo irraa si eeguu dandaʼaa? 
Halkan itti namoonni mana isaaniitii buqqifaman hin hawwin. 
Ati akka hamminatti hin deebine of eeggadhu; qooda rakkinaa waan kana filatteertaatii. 
“Kunoo Waaqni humna isaatiin ol ol jedheera; barsiisaan akka isaa eenyu? 
Namni karaa isatti himu, yookaan kan, ‘Ati dogoggorteerta’ isaan jedhu eenyu? 
Hojii isaa kan namoonni faarfannaadhaan jajan sana, leellisuu hin dagatin. 
Namni hundinuu argeera; tokkoon tokkoon namaas fagootti xiyyeeffatee ilaala. 
Dhugumaan Waaqni guddaa dha; nus isa hin beeknu; baayʼina bara isaas namni beekuu hin dandaʼu. 
“Inni copha bishaanii ol baasa; hurrii isaas walitti qabee bokkaatti geeddara. 
Duumessis jiidha isaa gad coccobsa; bokkaan guddaanis namatti rooba. 
Eenyutu akka inni itti duumessoota diriirsu, akka inni itti dunkaana isaa keessaa qaqawweessaʼus hubachuu dandaʼa? 
Akka inni itti bakakkaa naannoo isaatti bittinneessu, akka inni itti tuujuba galaanaa illee haguugu ilaali. 
Kun haala inni ittiin saboota bulchuu fi nyaata baayʼinaan isaaniif kennuu dha. 
Inni harka isaa bakakkaadhaan ni guuta; akka bakakkaan sun iddoo akeeka isaa dhaʼus ni ajaja. 
Kakawween isaa akka bakakkaan dhufu labsa; looni iyyuu akka inni dhiʼaate beeksisu. 
